Mab e oa da Huon Veur ha de wreg Hadwig von Sachsen. Hêr e oa da lignez ar Roperzhidi, hag a oa o keveziñ gant tiegezhioù uhel Frankia en IXvet ha Xvet kantved. E dibenn an Xvet kantved e voe un dispach en armerzh hag er gevredigezh gant an difraostadegoù hag an eskemmoù o stankaat a-drugarez dan diner archant. Echu e oa an aloubadegoù bras, krog e oa ar brezelioù etre aotrouien, hag edod o sevel ar chastilli ma kavas ar gouerien repu enno. E-keit-se e savas ur rumm nevez, hini ar varcheien, brezelourien anezho a gevezas gant ar berchenned veur. Evit mestroniañ ar rumm nevez-se ha gwareziñ o madoù e klaskas an uhelidi hag an Iliz reiñ harp dal lusk a anver Peoch Doue. Dar mare-se neuze e challas Huon Capet sevel e dierniezh.